ANC se verwaarlosing van infrastruktuur haal hom in | Netwerk24
Deur Leopold Scholtz 16 Februarie 2019 00:00
Toe die ANC in 1994 die bewind oorneem, het hy ’n goed funksionerende staat – ver van perfek, maar bevredigend – geërf. Die fisieke en finansiële infrastruktuur het op redelik stewige fondamente gestaan; miljoene is jaarliks in die uitbreiding en instandhouding daarvan belê.
Daarteenoor was die feit dat wit mense dit veel beter as swart mense gehad het. Dit was nie slegs swart mense se maatskaplik-ekonomiese omstandighede wat swakker was nie – kolonialisme en apartheid het hul psige, hul gevoel van eiewaarde aansienlik aangetas. Die ANC het met blink oë beloof dat alles in die land anders sou word.
En inderdaad, die feit dat swart mense nou in die hoogste raadsale sit en besluite neem, in deftige kantore sit en in weelderige ampsmotors rondgery word, het ongetwyfeld iets vir die herstel van swart waardigheid beteken. Sonder dat ’n mens die gewig van dit alles een enkele aks wil verminder, is dit wel ook ’n nugtere stelling dat méér as dit nodig is om ’n moderne staat te laat funksioneer.
Jy het eerlike, bekwame en ervare mense nodig om die masjinerie aan die draai te hou. Jy moet die masjiene in stand hou en, wanneer nodig, nuwes aanskaf. Anders gestel: Paaie en spoorlyne moet herstel en nuwes moet aangelê word. Daar moet toesig gehou word dat watervoorsiening en alles wat daarmee gepaardgaan vlot bly verloop. Kragvoorsiening, waarsonder die ekonomie in pre-industriële toestan-de sal verval, moet behoorlik aan die gang bly.
Dit wil voorkom of die ANC-regering nie een van bogenoemde vereistes kan nakom nie.
Net vandeesweek moes Eskom sonder waarskuwing beurtkrag instel toe “nog ses” kragopwekkingseenhede luidens ’n verklaring die gees gegee het. Wat my as onkundige laat vra: Kon Eskom dit dan nie sien aankom het nie? Wat is die gehalte van die instandhoudingswerk?
Vandaar dat die spoorwegvervoernetwerk baie naby aan ineenstort is. Vandaar dat Eskom byna bankrot is en waarskynlik geprivatiseer sal moet word. Vandaar dat die steierende SAL met miljarde se staatsteun orent gehou moet word.
En intussen is dit veral die armes in die townships wat die gelag betaal. Die ANC se leuse: “A better life for all”, klink wrang as jy kyk na die volledige wanbestuur van die afgelope kwarteeu.
En intussen is dit veral die armes in die townships wat die gelag betaal.
Intussen bestee die regering geld asof dit uit ’n bodemlose put kom. Die staat se salarisrekening neem die laaste dekade met gemiddeld 11,2% per jaar toe terwyl belastinginvordering afneem. As die magtiges steel, hoekom sal ons belasting betaal?
Pres. Cyril Ramaphosa se staatsrede was indrukwekkend.
Maar is hy in staat om die skip om te draai? Wanneer kiesers in Mei stembus toe gaan, moet hulle goed nadink of die ANC nog ’n kans verdien.
Meer oor: Leopold Scholtz | Anc
Afrikaans: Hoe dan nou verder?
Antisemitisme bedreig orde in Europa ál meer
Net ’n begin van al groter dinge?
Is die opstande Venezuela se nuwe daeraad?